b'\n_START_ARTICLE_\nIzumitelj\n_START_PARAGRAPH_\nIzum\xc3\xadtelj ali iznajd\xc3\xadtelj je oseba, ki izumi ali iznajde kako napravo, najve\xc4\x8dkrat mehansko, elektri\xc4\x8dno ali ra\xc4\x8dunalni\xc5\xa1ko. \xc4\x8ceprav so bili nekateri izumitelji tudi znanstveniki, ve\xc4\x8dina le povezuje odkritja drugih; preizku\xc5\xa1ajo prakti\xc4\x8dno uporabne kombinacije teh odkritij in s spreminjanjem \xc5\xbee obstoje\xc4\x8dih naprav izumljajo nove uporabne naprave._NEWLINE_Sistem patentov so ustanovili, da bi vzpodbudili iznajditelje tako, da jim podarijo \xc4\x8dasovno omejen monopol nad izumi, ki so dovolj inovativni. Dandanes vedno pogosteje prihaja do zlorabe tega sistema, \xc5\xa1e posebej v ZDA, zato so nekateri predlagali prenovo ali celo ukinitev patentnega sistema. Ker pa je v ZDA pravica do patentiranja dolo\xc4\x8dena v Ustavi, je zelo verjetno, da bodo izumitelji \xc5\xa1e mnogo let varovali svoje izume na ta na\xc4\x8din._NEWLINE_Zmo\xc5\xbenost izumljanja lahko razvije vsakdo, kar dokazuje posebna teorija TRIZ (rusko \xd1\x82\xd0\xb5\xd0\xbe\xd1\x80\xd0\xb8\xd1\x8f \xd1\x80\xd0\xb5\xd1\x88\xd0\xb5\xd0\xbd\xd0\xb8\xd1\x8f \xd0\xb8\xd0\xb7\xd0\xbe\xd0\xb1\xd1\x80\xd0\xb5\xd1\x82\xd0\xb0\xd1\x82\xd0\xb5\xd0\xbb\xd1\x8c\xd1\x81\xd0\xba\xd0\xb8\xd1\x85 \xd0\xb7\xd0\xb0\xd0\xb4a\xd1\x87, teorija re\xc5\xa1enija izobretatelskih zada\xc4\x8d, slovensko teorija inovativnega re\xc5\xa1evanja problemov).'